Pamula, Peter, poslanec NR SR (2018-02-14):
Vážený pán predsedajúci, milé kolegyne, kolegovia, viackrát tu bolo spomenuté meno Slovenskej národnej strany. Neviem, čím sme si to zaslúžili, ale začnem tak, tak, alebo som sa chcel prihlásiť aj k minulým témam, ale nebolo mi umožnené, pán Glváč zabudol vyhlásiť ústnu rozpravu alebo som nepostrehol, takže hlásim sa teraz a chcel by som niektoré veci dať na pravú mieru. Slovenská národná strana je najstaršou politickou stranou Slovákov. Som hrdý na to, že som Slovák, som hrdý na to, že som člen Slovenskej národnej strany. Nemyslím si, že robím hanbu Slovensku alebo slovenskému národu. Nemyslím si, že robím hanbu slovenským dejateľom, ktorí, ktorí bojovali za to, aby tento národ mal nejaký štát, nejakú republiku. Nevyhradzujem si právo hodnotiť ľudí, či sú lepší Slováci, či sú horší Slováci. Každý má na to svoj spôsob. Bolo tu veľakrát povedané v Národnej rade, že poslanci tu musia sedieť. Potom niektorí tvrdili, že poslanci tu nemajú sedieť. Vždy tak, ako to komu vyhovovalo. Práca poslanca Národnej rady nie je len o tom, že tu sedí a hlasuje za zákony. Každý jeden z vás viete, čo poslanec musí všetko robiť. Nebudem vám to vysvetľovať, pretože to by, to by sme strácali čas. Každý má na to svoj názor, svoj spôsob riadenia alebo, alebo svoj spôsob práce. Ja robím všetko tak, podľa svojho vedomia a svedomia, aby som sa nemusel v budúcnosti hanbiť. Existuje ale aj nejaká lojalita, existuje aj stranícka disciplína. My v Slovenskej národnej strane veľakrát si musíme hryznúť do jazyka a veľakrát musíme urobiť aj veci, ktoré, predtým by sme povedali, že by sme nikdy neurobili. Nie sú to zásadné veci, ale sú to veci, s ktorými sa vieme stotožniť. Vrátim sa k hymne. Ja si tiež myslím, že by to malo byť tak, ako ste povedali. Ale politika je o tom, že musíte komunikovať. Musíte prísť, dohodnúť sa s vedením, dohodnúť sa s politickými stranami, a jednoducho aby ten zákon prešiel, aby ten výsledok bol reálny. Pretože ono je veľmi ľahko povedať niečo. Bolo tu povedané, že referendom, že, či, či niekto chce, alebo nie. Urobme referendum, či ľudia chcú dane. Alebo urobme referendum, či ľudia chcú pokuty za rýchlosť. Jednoducho zdravý rozum musí zvíťaziť. Máme demokraciu. Demokracia je o tom, že väčšina rozhodne o menšine. Ja viem, že niektorí to nechcú počuť, ale, bohužiaľ, je to tak. Či 150 poslancov, alebo 100 poslancov, nie je také rozhodujúce. Medzi 150 poslancov môže byť jeden ten zlý a môžu byť 150. Pri 100 poslancoch môže byť jeden a môžu byť 100 poslanci. Čiže tá, tá výška alebo ten počet poslancov nerozhoduje o kvalite. Rozhoduje len o počte, o číslach. Úspora je minimálna. Treba šetriť niekde inde. Netvrdím, že nie, hej, každá koruna. Ja som z východného Slovenska, ja napríklad bratislavským kaviarňovým hráčom dosť leziem na nervy, pretože ja sa hnevám, keď, keď rozprávajú o niektorých veciach, ktorí, ktoré, ktoré sú mne proti srsti, pretože ja im stále hovorím, že existuje aj jedna lokalita Bratislavy, hej, a treba si ju všímať, a to je Slovensko. Pretože podľa Bratislavy Slovensko končí niekde, niekde hneď za hranicou, hranicou Trnavy alebo Nitry a ostatné je len východ a ďaleký východ. Ja takisto nie som spokojný s tým, ako, ako niektorí povedali, že sa Land Rover postavil v Nitre. Ja by som chcel, aby bol postavený medzi Košicami a Prešovom, aby ľudia nemuseli cestovať, aby tu nebol rozpad rodiny, sociálny aspekt. Ale máme 8,5 %, môžeme vyskakovať do tej výšky, koľko máme percent. Ak by sme odišli z koalície, ak by sme čokoľvek spravili, čo tým zmeníme? Budú nové voľby? Niečo sa zmení? Zoberme si prieskumy. Aké sú nálady ľudí? Ja sa stretávam takisto ako vy s bežnými občanmi a každý povie, že sme zlodeji, darebáci a neviem čo všetko. Ja tvorím niečo iné. Som robil rozhovor pre košickú televíziu a som povedal, že som prekvapený, že v Národnej rade sú slušní ľudia a väčšina je tam slušných ľudí, 99 %, podľa môjho názoru v Národnej rade sú slušní ľudia. Nesúhlasím s rôznymi názormi, ktoré tu sú. Nesúhlasím s tým, ale preto nemusím niekoho urážať alebo niekoho nemusím obviňovať. Je to politika. Ľudia nás sem dali za každú jednu politickú stranu. Je príslovie alebo, alebo, keď nechceš, aby niekto robil niečo tebe zlé, tak nerob jemu. A presne toho sa ja držím. Ja nemám problém si s hocikým sadnúť. Som z regiónu, kde je vysoká miera nezamestnanosti, máme tam Cigánov. Nehanbím sa povedať, nebojím sa povedať, že sú to Cigáni. Takže kvitujem, že, že naozaj máte, máte záujem o Slovenskú národnú stranu, že nás vyzývate, aby sme podporili vaše zákony, ale v prvom rade musí byť komunikácia. A chcel by som povedať ešte jednu vec. Ak chcete od niekoho podporu, nemôžete v rôznych vašich výstupoch do nás kopať, bohužiaľ, za to, že máme niektoré názory iné. Ako, ako môžeme hodnotiť, že či tie vaše názory sú lepšie a naše sú horšie? Kto to posúdi? Kto nám dáva právo, vám alebo nám? Buďme politici, buďme dospelí a komunikujme. Snažme sa dohodnúť, snažme sa urobiť niečo pre toho občana, pre toho Slováka, pre tento národ. Ale bezdôvodne to nepôjde. Keď sa budeme hádať, keď sa budeme obviňovať, tak jednoducho dohoda nebude. Nechcel som vystúpiť, nechcel som zdržiavať, pretože určite, určite pragmaticky vy ste to už zdôvodnili, všetky, všetky tieto zákony, ktoré, ktoré ste predložili. Nevravím, že sú to zlé zákony. Ešte raz poviem, dá sa o tom rozprávať, ale musíte komunikovať. Ďakujem veľmi pekne.